ריכרד פון קראפט-אבינג

[שמאל|ממוזער|150px|כריכת המהדורה הראשונה של הספר "Psychopathia Sexualis" משנת [1886.]]
**ריכרד פון קְרַאפְט-אֶבִּינג** (בגרמנית: **Richard von Krafft-Ebing**; 14 באוגוסט 1840 – 22 בדצמבר 1902) היה פסיכיאטר, רופא משפטי וסקסולוג אוסטרי-גרמני. ספרו "פסיכופתיה מינית" (*Psychopathia Sexualis*) (1886) הציג מחקר מקיף ומקרי בוחן של מיניות האדם, ובו נטבעו המונחים "סאדיזם" (על שם המרקיז דה סאד) ו"מזוכיזם" (על שם ליאופולד פון זאכר-מאזוך).

## ביוגרפיה
הברון ריכרד פרידולין יוזף פון קראפט-אבינג נולד בעיר מנהיים שבבאדן-וירטמברג (גרמניה). התחנך בהיידלברג ולמד רפואה באוניברסיטת היידלברג. לאחר שסיים את לימודיו ואת ההתמחות בפסיכיאטריה עבד בכמה בתי חולים פסיכיאטריים. בתקופה זו בין היתר הוא חקר תופעת רצח מתוך תאווה.

תוך זמן קצר מאס בעבודה זו והתאכזב מהדרך שבה מטופלים החולים במתקנים אלו, והחליט לעשות הסבה מקצועית לתחום האקדמיה. הוא הפך למומחה לזיהוי פלילי, ועבד בשטרסבורג, בגראץ ובווינה בירת האימפריה האוסטרו-הונגרית, שם התמחה.

קראפט-אבינג סייע להפוך את תחום הפסיכיאטריה לפופולרי, ונהג להעביר הרצאות פומביות בנושא, שבהן היה בין היתר מדגים את השפעות ההיפנוזה.

## הספר "Psychopathia Sexualis"
קראפט-אבינג כתב ופרסם כמה מאמרים שעסקו בפסיכיאטריה, אך ספרו "Psychopathia Sexualis" ("פסיכופתיה מינית") הפך להיות עבודתו המוּכרת ביותר. הוא כיוון את העבודה לקהל של רופאים ושופטים, ועל כן ניסח אותה ברמה אקדמית גבוהה. הוא אף כתב בהקדמה לספר כי הוא "בחר בכוונה תחילה מונח מדעי עבור שם הספר, וזאת על מנת לרפות ממנו את ידיהם של קוראים חובבנים", והוסיף כי חלק מהספר כתוב בלטינית מאותה הסיבה. למרות זאת, הספר הפך פופולרי גם בקרב קוראים לא מקצועיים, והוא הודפס במהדורות רבות ותורגם למגוון שפות.

"Psychopathia Sexualis" היה אחד הספרים הראשונים אשר דנו בנושאים מיניים כמו הומוסקסואליות אצל גברים ונשים, חשיבותם של אורגזמת הדגדגן והעונג המיני הנשי והתחשבות במצבם הנפשי של עברייני מין בעת הבאתם למשפט. במשך עשורים שימש הספר סמכות מקצועית בכל הנוגע למחלוקות בנושאים פסיכו-מיניים, וללא ספק היה הספר המשפיע ביותר על תפישת מיניות האדם בתקופה שקדמה לעבודתו של זיגמונד פרויד. קראפט-אבינג זכה לתשבחות על כך שחנך תקופה חדשה אשר נדרשה בלימודי הפסיכיאטריה, וסיפק הגדרות-מחדש של אי-מוסריות ופאראפיליות.
המהדורה הראשונה של הספר חולקה על ידי קראפט-אבינג לכמה פרקים:
***paradoxia**: תשוקות מיניות בזמן-חיים שגוי, כגון בילדות או בזקנה.
***anesthesia**: תשוקה מינית בלתי-מספקת.
***hyperesthesia**: תשוקה מינית מופרזת.
***paraesthesia**: תשוקה מינית לעבר מושא או מטרה שגויה, כגון הומוסקסואליות ("נטייה מינית הפוכה"), פטישיזם, סאדיזם, מזוכיזם, פדופיליה וכדומה.

## עבודתו
חלק מספריו ועבודתו תורגמו לאנגלית מגרמנית על ידי צ'ארלס גילברט צ'אדוק.

### מחקר

* *Die Melancholie: Eine klinische Studie* (1874)
* *Grundzüge der Kriminalpsychologie für Juristen* (second edition, 1882)
* *Die progressive allgemeine Paralyse* (1894)
* *Nervosität und neurasthenische Zustände* (1895)
* *An Experimental Study in the Domain of Hypnotism* (New York and London, 1889)
* *Psychosis Menstrualis* (1902)
* *Psychopathia Sexualis* (twelfth edition, 1903)
* *Text Book of Insanity* (1905)


### ספרות

* *Psychopathia Sexualis* (1886), reprinted by Bloat Books, 1999. 
* Oosterhuis, Harry. *Stepchildren of Nature* (2000), University of Chicago Press. 
* Mackenzie. *Transgender Nation* (1994), Bowling Green State University Popular Press. 
* Jörg Hutter. *Richard von Krafft-Ebing*, in *Homosexualität. Handbuch der Theorie - und Forschungsgeschichte* (Editor Rüdiger Lautmann), Campus Verlag, Frankfurt and New York 1993. Pages 48–54. 
* Richard Freiherr von Krafft-Ebing, *Eine Studienreise durch Südeuropa 1869/70*, Leykam Buchverlag, Graz (A) 2000, 
* Peter Weibel (ED.) *Phantom of Desire*, Visions of Masochism, Essays and Texts, Neue Galerie Graz am Landesmuseum Joanneum (English supplement), Graz (A) 2003, Pages 36–38. 


### בעברית
* **אסונות בחיי המין** / מאת וו. שטקל ור. קרפט-אבינג, תל אביב: מדעים, תש"ט.

## קישורים חיצוניים

* 
* 
* 

## הערות שוליים

קטגוריה:אצולה גרמנית
קטגוריה:אצולה אוסטרית
קטגוריה:פסיכיאטרים אוסטרים
קטגוריה:פסיכיאטרים גרמנים
קטגוריה:סקסולוגים
קטגוריה:זהות מינית
קטגוריה:רופאים משפטיים
קטגוריה:גרמנים שנולדו ב-1840
קטגוריה:גרמנים שנפטרו ב-1902